En fremtid uden madspild!

En tredjedel af al mad produceret på verdensplan ender i skraldespanden. Samtidig sulter næsten 800 millioner mennesker verden over. Det madspild har vi valgt at gøre noget ved, og derfor har vi skabt Wefood - Danmarks første supermarked, der sælger overskudsmad og overskudsvarer og dermed reducerer madspild.

Wefood sælger varer med beskadiget emballage, forkert mærkning og overskredet dato for holdbarhed, som ellers ville være blevet smidt ud. Butikkerne i København blev efter åbningen i 2016 hurtigt en succes, derfor fulgte endnu en butik i Aarhus i maj. I efteråret 2019 åbnede butikken i Sydhavnen, og vi glæder os til at byde velkommen i endnu en ny butik i Tingbjerg i sensommeren 2020."

Madspild ødelægger klimaet, fordi der bliver brugt unødvendige ressourcer på mad, der aldrig ender som et måltid. Faktisk står det så slemt til, at hvis madspild var et land, ville det være det tredje mest CO2-udledende land i verden.

Klimavenlige opskrifter samt tips og tricks til at undgå madspild

Sammen med kokken Jesper Vollmer har vi lavet med e-bogen 'Red maden'. Bogen, der ikke koster en krone, indeholder tips og tricks til at undgå madspild i dit eget køkken samt en samling af klimavenlige opskrifter.

Vi har brug for frivillige kræfter

Vil du gå forrest i kampen mod madspild? Så se her! Vi har løbende brug for nye frivillige kræfter til vores fire butikker på Nørrebro, på Amager, i Aarhus og i Sydhavnen. Som frivillig i Wefood får du mulighed for at tage ansvar i butikken, får kundekontakt, indblik i madspildsproblematikken og en masse søde kolleger.

Vi kræver ingen særlige forudsætninger - du skal bare have lyst til at gøre en forskel for miljøet og verdens fattigste sammen med andre dedikerede frivillige.

Bliv frivillig

Flotte resultater i kampen mod madspild

Vi kan konstatere, at danskerne for alvor er gået ind i kampen mod madspild. I 2019 blev 249,8 ton mad reddet fra skraldespanden i Wefoods madspildsbutikker. Omsætningen i 2018 landede på 4.286.115 kroner mod 2.074.105 kroner i 2017.​

Åbning af Wefood i Aarhus

Den 29. maj 2018 slog den nye Wefood-butik i Aarhus dørene op på Vesterbro Torv. Det er den første butik i Jylland, og frivillige har knoklet for at få butikken klar til åbningen.